Áldás, békesség!

Szeretettel köszöntöm iskolánk nevelőtestülete nevében is az ünnepi istentiszteleten megjelent vendégeket. Külön köszöntöm a fenntartó testület képviselőit, gyülekezetünk tagjait, tanulóinkat, a szülőket, nagyszülőket, régi és új tanárainkat.

Kitüntetett figyelemmel köszöntöm azokat az apró iskolásokat, akik első alkalommal vesznek részt gárdonyis évnyitón. Számukra ismeretlen közeg még a templomi padsor, az orgonaszó, az iskolai zászló, s talán az izgalom mellett némi meghatódottság is van bennük szüleikhez hasonlóan. Kedves Elsősök! Ígérjük, hogy kalandokkal, játékkal, mozgással, barátságokkal, sok-sok vidámsággal teli év áll előttetek. A betűk, a számok, a művészetek világa számos kirándulásra hív majd Benneteket, amelyeken tanítóitok, Anikó néni és Ildikó néni lesznek kísérőitek. Érezzétek jól magatokat a gárdonyisok közösségében, mi vigyázni fogunk Rátok, egyengetjük utatokat és mindenben a segítségetekre leszünk.

Isten hozta új diákjainkat is, akik három ország hat településéről érkeztek városunkba, s választották második otthonukként iskolánkat. Sok erőt, kitartást kívánunk nekik, könnyű beilleszkedést, melyhez ezúton is, innen is kérem minden gárdonyis tanuló és pedagógus segítségét.

Nagy figyelem kísér minden tanévben még egy évfolyamot, a végzősök osztályát. Kedves 8. osztályos diákjaink! Ti vagytok azok, akiknek „legnagyobb a tétje” ebben a tanévben, akiknek már félig „kifele áll a szekerük rúdja” az általános iskolából, de a következő (5-)10 hónapnak még óriási súlya lesz az elkövetkezendő életetek tekintetében. Használjátok ki az előttetek álló időszakot, a felvételi sikerességét szolgáló minden felkészülési lehetőséget, vegyétek komolyan a segítő szándékot, és váljatok sikeres és boldog ballagókká a tanév végére!

Természetesen nem maradhatnak ki a köszöntésből azok sem, akik már évek óta, vagy csupán egy éve gárdonyis refisek. Őket is nagy szeretettel vártuk vissza az iskola közösségébe, s kívánjuk számukra is az eredményes továbbhaladást, sikeres, tartalmas tanévet.

Az iskola alapítása óta már a 26., az általános iskola megnyitása óta pedig a 14. tanévet kezdjük meg itt a templomban. A nyári szünet időszaka alatt sokan nagyon sokat tettek azért, hogy a tanulási, tanítási feltételek javuljanak, megújuljanak az intézményben. Látványos változásokon ment keresztül a Kossuth úti épületünk belső tere: új informatika terem került kialakításra teljesen új gépparkkal, új öltözőt alakítottunk ki, kifestettük az osztálytermeket, folyosókat és kiszolgáló helyiségeket, új bútorokat rendeltünk az osztálytermekbe, felújítottuk a diákság körében népszerű „pihenő sarkot”, és kialakítottunk egy alkotó termet a rajz és technika tantárgyak oktatásához.

A Damjanich úti épületünkben teljes tükör- és padlócsere történt a tornaszobában / táncteremben, várva a sportolni és táncolni érkező tanulókat.

A tárgyi feltételek biztosítását köszönjük a fenntartó testületnek, hiszen kérésünkre - a költségvetési kereten túl - 8 millió forintot bocsátott rendelkezésünkre az elhangzottakra.

Személyi feltételeink, szakos ellátottságunk továbbra is 100 %-os - minden ellenkező híresztelés ellenére. Azok közé az iskolák közé tartozunk, akik minden tantárgyat jól felkészült, szakos pedagógusokkal tudunk tanítani, s ez – valljuk be - a mai oktatási helyzetben kiváltságosnak számít. Nem a „versenyistállók”, elitképző iskolák közé akarunk tartozni, mi abban hiszünk, hogy a „kevesebb néha több”. A kis közösség, a biztonságos település, a kerékpárral és gyalog is elérhető távolságok, a közismereti-hitbeli nevelés és a művészeti képzés egysége a legjobb, amit egy általános iskolás korú gyermek kaphat. Mi a felfedezésben kívánunk minden tanulónknak segíteni, s mindenkit a maga szintjén fejlesztünk, hogy boldog, kiegyensúlyozott, megfelelően terhelt gyerekkora lehessen. Ennek eredménye az iskola 2006-os indulása óta már számos esetben igazolódott, hiszen ma már számos egyetemen, főiskolán tanulnak egykori gárdonyis diákok.

Az előző tanév bezárása óta távozott nevelőtestületünkből két pedagógus, Csizmadia Tibor vallástanár, iskolalelkész és Bene Katalin angoltanár. Mindketten más területen kívánják folytatni életüket, elbúcsúztak a magyar közoktatás rendszerétől. Innen is Isten áldását kívánjuk további életükre és munkájukra, s köszönjük a Gárdonyiban végzett minden szolgálatukat. Mára helyüket új kollégák vették át, s folytatják az elkezdett munkát.

Köszöntöm, s bemutatom Önöknek ***nevelőtestületünk új tagjait***:

***Porcsné Papp Zsófia lelkészt***, akinek szívhez szóló igehirdetését már hallhattuk, s aki a református hittant tanítja majd az alsó tagozaton, illetve az iskolalelkészi teendőket is ellátja.

Köszöntöm ***Felhősi András ártándi lelkipásztort*** iskolánk új vallástanáraként a felső tagozaton.

***Szekeres Noémi angoltanárt***, aki a 4. évfolyamtól végez majd nyelvoktatást, s tart nyelvvizsgára felkészítő órákat, szakköröket és felzárkóztató órákat.

Bemutatom ***Ferenczi Tünde tanárnőt*** új munkakörében is, aki régi-új kollégánk, hiszen a művészetoktatás területén már évek óta itt tanít nálunk grafikás növedékeink pedagógusaként. Ettől a tanévtől kezdődően a közismereti tantárgyak közül a természetismeretet, földrajzot és a biológiát is tanítja a 6., 7. és a 8. évfolyamokon.

Szintén új pedagógusunk ***Csűry Anikó tanító***, aki a 2. és 3. osztályban fog tanítani, tehetséggondozó és fejlesztő foglalkozásokat tartani.

Kürtöseink új mestere a korábbi pedagógus egykori elindítója és mestere is egyben, ***Tóth Gyula tanár úr***.

Új kollégaként köszöntjük ***Dancs Annát***, aki ***népzenei tanszakunk*** pedagógusaként népi hegedűt fog tanítani, s emellett a 4. évfolyamtól kezdődően az ének tantárgy oktatásáért is felel majd.

***Tóth Johanna zongoratanárként*** lép be a növendékek létszámában megnövekedett zongora tanszak munkájába Biharkeresztesen és új telephelyünkön, Komádiban.

Köszöntöm ***régi kollégáimat is, néhányukat új szerepkörben***:

Iskolánk ***új igazgatóhelyettesét, Nagyné Bernát Ildikót***, aki vezetői feladatai mellett a diákönkormányzat patronálását is végzi majd.

***Kissné Tóth Editet, a felső tagozat új munkaközösség vezetőjét***, s ***új osztályfőnökeinket: Guba Erzsébetet az 5. és Madarászné Puskás Tündét a 7. osztály élén***.

Nekik is és minden, név szerint nem említett kollégámnak és munkatársamnak sok erőt, bölcsességet, egészséget kívánok az előttünk álló tanév munkájához!

A tanévet megelőző ***pedagógiai előkészítő munka*** során az alábbiakról döntött nevelőtestületünk:

Ebben a tanévben kivételes figyelmet fordítunk a ***tantárgyi tehetséggondozásra és a felzárkóztatásra*** a már megszokott módokon. A pedagógusok terheltségét is figyelembe véve olyan koncepciót alakítottunk ki, amelyben minden felszabaduló órakeret a gyerekek plusz fejlesztését szolgálja a legkülönfélébb módokon.

A tantárgyi nyelvórákon túl folytatódnak a nyelvvizsgát előkészítő, megcélzó foglalkozások a felső tagozaton, így a „mindennapos testnevelés” mintájára, a ***„mindennapos nyelvtanulás”*** lehetőségével is számolhatnak a diákok és szülők.

***Művészeti csoportjaink*** várják korábbi tagjaikat és az új növendékeket is. Továbbra is hirdetjük a művészeti képzés fejlesztő, jótékony hatását, amely napjainkra számszerűen is kimutathatóvá vált a tanulmányi eredmények javulását illetően. A 2022/2023-as tanévben folytatja munkáját a ***kerámia tanszak Szilágyi Istvánné és Valter Henrietta*** , a ***grafika tanszak Ferenczi Tünde***, a ***zongora tanszak Lajtos Anna és Tóth Johanna*** , a ***furulya és kürt tanszakok Tóth Gyula***, a ***népi hegedű tanszak Dancs Anna***, a ***néptánc tanszak Farrné Kovács Mónika és Forgács Zsombor***, s egykori diákunk, ***Teremy Anna*** közreműködő munkájával.

A művészeti csoportok, egyéni művészeti foglalkozások a legmagasabb szakmai színvonalon tartott képzésen kívül mást is adnak: közösséget, élményeket, fellépési és bemutatkozási lehetőségeket, versenyeken való részvételt, ezzel együtt bátorságot, kreativitást, kitartást, az önkifejezés lehetőségét, sikeres felkészülést a majdani önálló, felnőtt életre.

Szeretném tolmácsolni az ***Országos Református Tanévnyitón***, Hódmezővásárhelyen elhangzott püspöki és államtitkári gondolatok közül azt, hogy nem cél a digitális oktatás bevezetése. Az oktatáspolitika, s helyi szinten a fenntartó testület is figyelembe veszi a pedagógusoknak és a szülőknek azt a kérését, hogy mindaddig ne szakítsuk meg a személyes, jelenléti oktatás folyamatát, amíg az elkerülhetetlenné nem válik. Államtitkár úr szavait idézem: *„A gyereknek az iskolában, a szülőknek a munkahelyen, a pedagógusnak pedig a katedrán a helye.”*

Kívánom mindannyiunknak, hogy lelki, szellemi és hitbeli növekedés jellemezze az előttünk álló tanévünket, s a múlt terhei és a jövő bizonytalansága ne vessen árnyékot a munkánkra. Helyette a Mindenható Isten útmutatására hagyatkozzunk, arra, hogy Itt és Most mit kell tennünk, mit tehetünk magunkért, másokért, iskolánkért, településünkért!

Jellemezzen minket is az, hogy ***„Közösséget építünk, s a közösség épít minket.”***

A fentieket szem előtt tartva és mindenkinek a szívére helyezve, ezennel a 2022/2023-as tanévet hivatalosan is megnyitom.

Köszönöm szépen a figyelmet!